Sanral: ‘Om nie tolgeld te betaal nie is onwettig’Om nie tolgelde te betaal nie is teen die wet, ongeag of daar ŉ faktuur uitgereik is of nie, het die Suid-Afrikaanse Nasionale Padagentskap (Sanral) Sondag gesê. “Om nie tolgelde te betaal nie is nie net ŉ verkeersoortreding nie maar ŉ kriminele oortreding,” het Vusi Mona, woordvoerder van Sanral, in ŉ verklaring gesê. “Die regsverpligting om tolgelde te betaal spruit uit die gebruik van die tolpaaie en om onderdeur ŉ tolhek te ry en nie van ŉ faktuur wat aan die padgebruiker gestuur word nie.” Mona sê daar word ook op borde langs die tolpaaie aangedui dat betaling binne sewe dae moet geskied. “Sanral gebruik beskikbare regshulpbronne tot sy beskikking om voertuigeienaars te kontak. Ons reik kennisgewings uit gevolg deur fakture ten einde padgebruikers te waarsku dat hulle uitstaande skuld het.” Justice Project SA (JPSA) het Sanral en die departement van vervoer vroeër die week versoek om hof toe te gaan ten einde duidelikheid te kry oor die geldigheid van weersprekende toltariewe wat in die staatskoerant gepubliseer is. Die Engelse en Afrikaanse weergawes van die tariewe verskil.